Puerto

František Churý (* 26. marec 1992, Bratislava, Slovensko), známy najmä pod umeleckým menom Puerto, je slovenský raper a spevák, najpoprednejší predstaviteľ latino žánru na Slovensku ktorý na hudobnej scéne pôsobí od roku 2011.
Hudobná kariéra.
Začiatky kariéry
Svoje prvé demo nahrávky zaznamenal vo svojej detskej izbe v roku 2008. Prvýkrát zavítal do profesionálneho nahrávacieho štúdia v roku 2009 aj so svojim vtedajším spolužiakom zo strednej školy, dnes úspešným pokrovým hráčom Andrejom Dessetom, na hudobnej scéne tiež známym pod umeleckým menom Andess. S Andessom vytvorili skupinu s názvom "Niečo Iné" a svoje prvé skladby nahrali u rapera Opaka v štúdiu "Zion 5" v Petržalke.
Skupina "Niečo Iné".
Prvou skladbou bola "Láska ako plameň" kde sa už vtedy na spolupráci objavil slovenský spevák ADiss, s ktorým neskôr tvorili neoficiálne pôsobiace trio pod názvom Apachi. Neskôr, okolo roku 2011 sa zo štúdia Zion 5 presunuli a začali nahrávať skladby v nahrávacom štúdiu “"Ars studio”" v Ružinove kde ako prvá vznikla skladba "Únik z reality" v ktorej sa na spolupráci objavil slovenský raper Delik zo skupiny Moja Reč. V roku 2012 nahrali ich prvý a dosiaľ jediný spoločný ucelený hudobný projekt s názvom "EP Nepočkám" ktorý vydali pod českým vydavateľstvom BlackWood records. Na album si prizvali hostí ako Kali, Šipo a Plexo, pričom o celkovú hudobnú produkciu sa postaral český hudobný producent Zdeněk Kamenický, známy tiež pod umeleckým menom Emeres. Skupina svoje pôsobenie nikdy oficiálne neukončila, Puerto aj Andess ešte do konca roku 2020 spoločne pôsobili v nahrávacom štúdiu Overground Art, ale mimo vzájomných spoluprác na svojich sólo projektoch žiadny spoločný album nevydali. Zaujímavosťou je, že ku ich jedinému albumu sa nikdy neuskutočnil žiaden koncert.
Sólová kariéra 2011 – 2017.
Už popri nahrávaní skupinového albumu Puerto čoraz viac navštevoval nahrávacie štúdio sám kde tvoril sólové single a v roku 2011 nahral na YouTube svoje prvé sólové EP s názvom "Vitaj v raji". V roku 2013 sa vrátil do štúdia Zion 5 a nahral album Kontrasty kde sa mimo iných na spolupráci objavili kubánsky producent Kiki Pro a raperi Maikel El Padrino a Yoanis Starr. V duchu latina Puerto pokračoval v roku 2014 skladbou "Letíme" ktorej hudbu takisto produkoval Kiki Pro. V tom istom roku vycestoval do Prahy, kde v štúdiu BlackWood Records nahral svoje ďalšie EP s názvom "Až do konca" ktoré tentoraz cele hudobne zastrešil český raper a producent Fosco Alma. O rok neskôr (2015) prišiel Puerto s kontroverznou skladbou Džúsy. V tom istom roku pracoval v nahrávacom štúdiu Beattuners na albume s názvom "Kolobeh" ktorý nie je nikde dostupný nakoľko sa jeho vydanie neuskutočnilo po vážnej autonehode po ktorej mal na dlhšiu dobu odmlku v hudobnej sfére. V roku 2017 Puerto odišiel za prácou do Holandska s víziou nahrať nový album za pomoci producenta Creative Beatz ktorý mu bol spolubývajúcim a kolegom zároveň. Nakoniec tu nahral 3 skladby a vrátil sa na Slovensko kde sa pripojil na Kaliho turné k albumu "Zlý príklad" po boku interpretov ako Majself či skupina Nerieš. Po turné sa znovu pridal k Andessovi a Adissovi ktorý medzičasom vybudovali značku a štúdio OvergroundArt kde s nimi spoločne pôsobil aj známy moderátor rádia Európy 2 Dušan Berky, známejší pod umeleckým menom Šorty. Neskôr sa ku nim pridala aj slovenská speváčka Dominika Mirgová. Po oficiálnom prijatí do vydavateľstva OvergroundArt, Puerto vydal album s názvom "Kompas" kde sa okrem vyššie spomenutých na spolupráci objavil aj slovenský spevák Mišo Biely.
Sólová kariéra 2018 – súčasnosť.
V roku 2018 sa Puerto po vydaní svojho posledného repového albumu rozhodol vydať cestou latino žánru a potom čo sa spojil s prešovským producentom známym pod umeleckým menom Sushiboy, začal vydávať skladby jednu za druhou, pričom takmer každá presiahla hranicu 100.000 zhliadnutí na YouTube.
Prvou z nich bola skladba “S tebou a sám” a hneď po nej cover ku skladbe od portorikánskeho rapera Bad Bunnyho ku skladbe “Amorfoda” ktorú vo svojom podaní vydal von pod názvom “Pasé”.
Po úspešných skladbách ako "Señora" s Dominikou Mirgovou, "Nepijem" v spolupráci s Plexom alebo "Diky" s Robertom Burianom si ako jediný reprezentant latino žánru na Slovensku v roku 2019 vyslúžil prezývku "latinokrál". Tá ho na sociálnych sieťach sprevádza dodnes.
Rok 2019 zakončil coverom ku skladbe “Despues que te perdi” od portorikánskeho rapera JonZ ktorú si pretvoril na svoj obraz v slovenskom podaní s názvom "Ver Never". Do roku 2020 vykročil von so skladbami "Ohne" a "Von" v spolupráci s mladým slovenským raperom známym pod umeleckým menom Dawe White. V tom istom období začiatkom roka 2020 sa Puerto stal spoluzakladateľom a súčasťou produkčnej firmy Illuminate production pod ktorou vydal klipy ku hitom ako "Ani neviem", "Žiadne také" v ktorom sa objavila známa slovenská herečka Karin Haydu či "Iba som" kde svojimi vokálmi prispela známa slovenská speváčka Tina. V lete vydal videoklip ku skladbe "Superquad" ktorý v spolupráci s Veronikou Nízlovou kedysi pôsobiacou v skupine Twiins odprezentovali v televízii ako súčasť videoklipovej trilógie pod ktorú sa podpísal mladý úspešný kameraman a režisér Martin Miko. V Septembri 2020 Puerto vydal latino album TomYum v spolupráci s producentom známym pod menom SushiBoy. V súčasnosti ohlásil vydanie nového EP s názvom Expanzia ktoré má v tomto roku 2021 vychádzať pod značkou Illuminate production.